הרי הללויה המעופפים של פנדורה קיבלו השראה מהר חואנגשאן שבסין
**אווטאר** (באנגלית: **Avatar**) הוא סרט מדע בדיוני אפי תלת-ממדי אמריקאי שיצא לאקרנים ב-18 בדצמבר 2009. את הסרט ביים ג'יימס קמרון ומככבים בו סאם וורת'ינגטון, זואי סלדנה, סיגורני ויבר, מישל רודריגז וג'ובאני ריביסי. הסרט היה מועמד לתשעה פרסי אוסקר ומתוכם זכה בשלושה - צילום, אפקטים מיוחדים וניהול אמנותי. בנוסף, זכה הסרט בשני פרסי גלובוס הזהב בקטגוריות הסרט הדרמטי הטוב ביותר והבמאי הטוב ביותר, וכן בתשעה פרסי סאטורן בקטגוריות הסרט, השחקן הראשי, השחקנית הראשית, שחקן המשנה, שחקנית המשנה, הבימוי, הכתיבה, הפסקול והאפקטים המיוחדים.

הסרט יצא לאור בפורמט רגיל, בפורמט תלת-ממדי וכן בפורמט IMAX. תקציבו נאמד ב-237 מיליון דולר והוא מהווה פריצת דרך קולנועית במובנים של טכנולוגיית הסרטה, של התפתחות דרך הצפייה בתלת-ממד ושל צילום סטריאוסקופי עם מצלמות שתוכננו במיוחד עבור ההפקה.

ב-16 בנובמבר 2010, יצאה מהדורת ה-Blu-ray של הסרט, אשר נוסף לגרסה הקולנועית מכילה גם גרסה מורחבת הכוללת 16 דקות נוספות, כמו גם 45 דקות של סצנות מחוקות. ב-1 באוגוסט 2013, הודיע ג'יימס קמרון כי יצולמו במקביל 4 סרטי המשך. סרט המשך ראשון יצא בדצמבר 2022 בעוד שאר שלושת סרטי ההמשך שיצאו אחריו מתוכננים כולם לצאת בחודש דצמבר גם כן בשנים 2023, 2025 ו-2027. מספר שחקנים מהסרט חזרו לגלם את דמויתיהם גם בסרטים הבאים, כמו וורת'ינגטון, סלדנה, סטיבן לאנג וויבר.

במשך עשור דורג הסרט כרווחי ביותר בהיסטוריה, ובכך עקף סרט נוסף של ג'יימס קמרון, "טיטאניק", עד שנעקף זמנית על ידי "הנוקמים: סוף המשחק". בדומה למדינות אחרות, הוא הפך לסרט הרווחי ביותר בכל הזמנים גם בישראל. ב-13 במרץ 2021 שב הסרט ודורג כסרט הרווחי ביותר בכל הזמנים, עם הכנסות בסך 2.802 מיליארד דולר, תוך שהוא מחליף את "הנוקמים: סוף המשחק", שהכנסותיו הסתכמו עד אותו יום ב-2,797,501,328 דולר. השינוי התרחש אחרי שביום שישי ה-12 במרץ, הבמאי הביא לכדי הפצה מחודשת של הסרט בנקודות ברחבי העולם מכיוון שהסרט הנוקמים עקף אותו, כך הופץ הסרט פעם נוספת בסין, וההפצה החוזרת הכניסה תוך יממה סכום של 80 מיליון רנמינבי (12.3 מיליון דולר). בסך הכל הסרט הכניס 2,847,246,203 דולר.

בספטמבר 2022 התקיימה הפצה חוזרת רחבה של הסרט ברחבי העולם. זאת, לקראת יציאת סרט ההמשך "אווטאר: דרכם של המים", בחודש דצמבר.

תקציר עלילה
-----------

בסיפור המתרחש בשנת 2154, הירח פנדורה הוא ירחו של ענק גזים בצביר הכוכבים אלפא קנטאורי, עולם חוצני שופע צמחייה ויערות גשם המלא בצורות חיים, חלקן מדהימות ביופיין, חלקן קטלניות. הכוכב מאוכלס בגזע של פראים-אצילים דמויי אנוש הקרוי נאבי. בהתאם לכבידה הנמוכה על פנדורה גובה הנאבי כשלושה מטרים, והם בעלי זנב ועורם כחול; השפה המקומית של גזע הנאבי היא הנא'בית, אם כי ביכולתם לדבר גם באנגלית. הנאבי חיים בהרמוניה עם הטבע, אשר על פי אמונתם מציית לישות בשם **אייווה**, שהיא מקור כל החיים. בני האדם פולשים לעולם זה כדי לחצוב מחצב מיוחד במינו, ה"נדיריום" (באנגלית: **Unobtanium**, הבלתי ניתן להשגה) ששוויו בסרט עומד על 20 מיליון דולר לקילוגרם. לאחר שהמשא ומתן על חציבת הנדיריום נכשל, בני האדם עוברים לדרך אלימה ופותחים נגד הנאבי במלחמה, והנאבי מגייסים את כל כוחותיהם במטרה להגן על קיומם.

בני האדם אשר אינם יכולים לנשום את האוויר בפנדורה יצרו הכלאה בין שני הגזעים בדמותו של ה"אווטאר". הכלאה זו פועלת בשליטה מרחוק של המוח של האדם שאליו הותאמה בעת שהוא מחובר למכשירים ונמצא במצב של שינה. וכאן נכנס לתמונה ג'ייק סאלי, הפרוטגוניסט, חייל בחיל הנחתים האמריקני לשעבר שנפגע בקרב ונותר משותק מהמתניים ומטה. הוא נבחר להשתתף ב"פרויקט אווטאר" במקום אחיו המדען שנרצח, וזאת בשל הדמיון הגנטי בין ג'ייק לאחיו המאפשר רק לו להשתמש באווטאר של אחיו. ג'ייק מצטרף לפרויקט, ומפקדו, הקולונל קוואטריץ', מבטיח לו שאם יספק מודיעין על הנאבי יקבל כסף לניתוח שיאפשר לו ללכת שוב.

הוא נתקל ביופי המרהיב של העולם, וגם בסכנות שבו. בלילה הראשון שלו בגוף האווטאר הוא נותר ביער המסוכן לבד וכמעט נהרג על ידי חיות היער אולם אחת מבנות הנאבי, נייטירי, מחלצת אותו. היא ממשיכה בדרכה אך ג'ייק הולך אחריה ומנסה להודות לה על הצלת חייו עם הריגת החיות, אך היא כועסת ואומרת בזעם שהם לא היו צריכים למות. הוא ממשיך ללכת אחריה. היא מביאה אותו בפני מועצת השבט, בה מוחלט לתת לו הזדמנות להשתלב בחיי השבט ולהפוך לחלק ממנו. נייטירי מופקדת על לימודיו, על אף שלא הייתה מרוצה מכך כלל וכלל בהתחלה, ואט אט הוא הופך לחלק מהשבט ושניהם מתאהבים זה בזו.

במהלך ההתאקלמות בשבט הוא מוצא את עצמו לכוד בהתגוששות של כוחות בין מפקד כוחות שכירי החרב, קולונל קוואטריץ', השואף להכרעה בכוח של הנאבי, לבין המדענית ד"ר אוגוסטין, שמחקריה חושפים עד כמה הישות "אייווה" היא מוח-על המתפרש על פני כל עצי היער של פנדורה.

לבסוף כאשר בני האדם מחליטים להשמיד את ביתם של הנאבי ואת המקום הקדוש להם ביותר, ג'ייק מחליט לנקוט עמדה ולהילחם בבני גזעו להצלת בני שבט הנאבי. בסוף הסרט מו'אט, המנהיגה הרוחנית, מעתיקה את תודעתו של ג'ייק על ידי איווה אל גוף האווטאר שלו וכך הוא הופך להיות אחד מהנאבי.

צוות שחקנים ודמויות
-------------------

**בני האדם**

* סאם וורת'ינגטון - קורפורל (רב"ט) ג'ייק סאלי
* סטיבן לאנג - קולונל מיילס קוואריץ', מפקד כוחות האבטחה של תהליך הכרייה שמתנגד בתוקף לנאבי ורוצה להשמידם מכיוון שהם מפריעים לתהליך הכרייה. קוואריץ' הוא האנטגוניסט הראשי של הסרט.
* סיגורני ויבר - דוקטור גרייס אוגוסטין, בוטניקאית, חברתם של הנאבי
* מישל רודריגז - טרודי צ'אקון, טייסת נחתים.
* ג'ובאני ריביסי - פרקר סלפרידג', חבר ארגון המפקח על תהליך הכרייה.
* ג'ואל מור - נורם ספילמן, ביולוג שחוקר את חיי הצמחייה והטבע שבכוכב פנדורה.

**נאבי**

* זואי סלדנה - נייטירי, נסיכת שבט האומטקייה.
* סי-סי-אייץ' פאונדר - מו'אט, המנהיגה הרוחנית של שבט האומטקייה ואימה של נייטירי.
* לאז אלונזו - טסו'טיי, היורש לראשות שבט האומטקייה, משודך לנייטירי.
* וס סטודי - אייטוקן, מנהיג שבט האומטקייה. אביה של נייטירי ובן הזוג של מו'אט.

פיתוח
-----

בשנת 1994, ג'יימס קמרון כתב תסריט ראשוני לסרט. שנתיים לאחר מכן, לאחר השלמת סרטו טיטניק, הוא הודיע כי בכוונתו לצלם את הסרט בשימוש עם שחקנים סינתטיים או בהפקת מחשב. הסטודיו לאפקטים ממוחשבים *Digital Domain* הצטרף לפרויקט, כאשר תחילת העבודה נקבעה לקיץ 1997. אולם, היה זה רק ביוני 2005 כאשר נודע כי קמרון עובד ביתר שאפתנות על הפרויקט, לו קרא "פרויקט 880", וזאת בעקבות ההתקדמות הטכנולוגית שביצירת הדמויות הממוחשבות גולום, דייווי ג'ונס וקינג קונג.

הסרט שנחזה בפרויקט 880 הוא בעל אופי מדע בדיוני הרבה יותר מאשר התוצאה הסופית. בפרויקט מודגש שהישות "אייווה" היא מוח על, ולא מהות מיסטית. מוח העל אף מפתח, בפרויקט המקורי, וירוס שתכליתו השמדת כל החיים על פני כדור הארץ; בתור נשק יום-הדין והיה והמאבק מול בני אדם יסלים ויצא מכלל שליטה. גם ה"נדיריום" מקבל הסבר רציונלי - זהו על-מוליך בטמפרטורת החדר, ולכן קיימות בפנדורה מוזרויות כמו הרים מרחפים ("הרי הללויה").

במשך ארבעה חודשים קמרון עבד על התסריט יחד עם הבלשן פול פרומר, ויצר תרבות שלמה לבני שבט הנא'בי, הגזע השליט בכוכב פנדורה, כולל את השפה המתוכננת נא'בית. אוצר המילים של הנא'בית כלל 1,000 מילים, כאשר 30 מתוכן הומצאו על ידי קמרון עצמו בהשראת שפות כמו אמהרית ומאורית. באוגוסט 2006 הצטרפו לפרויקט חברת האפקטים *Weta Digital* והמעצב סטן וינסטון, שעבד עם קמרון בעבר. בספטמבר נודע כי קמרון ישתמש במערכת צילום מהפכנית משלו כדי לצלם בתלת־ממד. מערכת זו עושה שימוש בשתי מצלמות בהפרדה גבוהה (ראו HDTV) הבנויות בגוף מצלמה אחת כדי ליצור תחושת עומק.

נושאים והשראה
-------------

לפי קמרון, הסרט "אווטאר" קיבל השראה מכל ספרי המדע הבדיוני אותם קרא כילד, בעיקר אלה העוסקים בהרפתקאותיו של ג'ון קרטר, גיבור ספריו של אדגר רייס בורוז. עיקר הסרט מתרכז בנושאי אימפריאליזם ומגוון ביולוגי, והוא חולק אותם עם סרטים כמו *At Play in the Fields of the Lord*, "יער האיזמרגד" ורוקד עם זאבים, שמתארים עימות בין שתי תרבויות, כאשר באחרון מוצא עצמו חייל מושפע מהשבט נגדו הוא נלחם.

בני הנאבי מתוארים על ידי קמרון כצד הרוחני הנעלה של בני האדם, בעוד בני האדם הכובשים מתוארים כצד הרסני שדן את עתידו לכליה. כתגובה לשם הסרט אמר קמרון, כי הפירוש הוא לקיחת צורה גשמית על ידי אל ההינדואיזם. לפי הסרט, טכנולוגיית העתיד תאפשר הקרנת אינטליגנציה אנושית לתוך גוף ביולוגי מרוחק.

בסרט נעשתה הקבלה לסיפורו הקצר של פול אנדרסון *Call Me Joe* משנת 1957, בו מסופר על אדם משותק שעושה שימוש במוחו כדי לשלוט בגוף חייזרי. מבקרים רבים הצביעו על דמיון בין חלק מקווי העלילה לספרה של אורסולה לה-גווין **העולם כיער**. נוסף על כך נעשו הקבלות לסרט האנימציה "פוקהונטס".

### חי וצומח בכוכב פנדורה

 ערך מורחב – **אווטאר (חיות)**  
ההליקורדיאן באווטאר נלקח מסלילונית הענק, משפחת תולעים רב זיפיות השכיחה בימי כדור הארץ.
פנדורה הוא ירח של כוכב לכת דמוי צדק פנדורה נמצא במערכת הכוכבים אלפא קנטאורי. האקולוגיה בירח שופעת במינים ביולומינסציונים מגוונים - החל מאוכלוסיית בעלי חיים בעלי שש רגליים וכלה בצמחייה שיוצרת מערכת עצבית המכסה את הקרקע כולה. חשיבותם הרבה נובעת בכך שתבוסת בני האדם היא בעיקרה בזכות כוח הטבע.

עולם החי בפנדורה כולל את:

* **לאונופטריקס** - טורף מכונף הדומה לדרקון עצום ממדים, בעל צבעים עזים ובהירים הדומים לאלה המצויים בציפורי כדור הארץ, בדנדרובטיים ובזן פרפרים מסוג דנאית מלכותית. מכונה 'טורוק' בשפת הנאבי, שמשמעותו "הצל האחרון", כאשר רוכב ה'טורוק' נקרא "טורוק מאקטו" ("רוכב הצל האחרון"). יצור זה הוא הטורף הגדול ביותר בפנדורה.
* **באנשי ההרים** - טורף מכונף הדומה לדרקון, החי באזורים ההרריים בפנדורה. מכונה 'איקראן' בשפת הנאבי. על יצורים אלה רוכבים הנאבי עם חיה שבחרה ברוכב שלה.
* **פאלי** - יצור דמוי-סוס בעלי שש רגליים וראש של דוב נמלים.
* **טיטאנותר** - הרביוור בעל ראש פטיש. יצור דמוי-קרנף עם ראש המכיל "פטיש" כשל פטישן. מכונה 'אנגְטְסיק' בשפת הנאבי.
* **תנאתור** - טורף העל בכוכב הדומה לפנתר גדול בעל נוצות מאחורי ראשו. לעיתים רוכבים עליו הנאבי למרות הסכנה. מכונה 'פאלולוקאן' בשפת הנאבי.
* **זאב הצפע** - טורף דמוי-זאב לילי בעל שש רגליים שצד בלהקות. מכונה 'נאנגטאנג' בשפת הנאבי. המקביל של הזאב בפנדורה.
* **יריק** - יצורים בעלי שש רגליים הדומים דמיון רב לאייליים.

עולם הצומח בפנדורה כולל בין היתר את:

* **עץ הנשמות** - עץ חשוב לגזע הנאבי, אשר מסוגל לתקשר עם הרשת הביולוגית הקיימת בכל רחבי פנדורה. קמרון תיאר את העץ כ"תחנת קליטה ופליטה", שמעוצבת על בסיס ביולומינסנציה שבה נתקל במהלך צלילה לילית.
* **עץ הקולות** - עץ שני בחשיבותו לנאבי שמכיל בחובו את קולות אבי אבותיהם של הנאבי. מכונה 'אוטראיה מוקרי' בשפת הנאבי.
* **אטוקירינה** - זרעים של "העץ הקדוש". צורתם כשל מדוזה.
* **הליקורדיאן** - צמח טורף בעל עלים ספירליים אדומים. נלקח מסלילונית ענק, משפחת תולעים רב זיפיות.

צילום ואפקטים
-------------

נייטירי, נסיכת שבט האומטקייה. מגולמת על ידי זואי סלדנה

> 
> הסרט הוא הטמעה מלאה בין צילום לייב אקשן לבין דמויות תלת ממדיות ואזורים חיים. בסופו של יום, לקהל הצופים לא יהיה מושג במה הם צפו בדיוק.
> 
> 
> 
> — ג'יימס קמרון
> 

בדצמבר 2006 הסביר קמרון כי העיכוב שבתהליך הפקת הסרט מאז שנות ה-90 היה בציפייה להתקדמות הטכנולוגית הנחוצה ליצירת פרויקט שאפתני כמו זה. הבמאי תכנן ליצור דמויות פוטו-ריאליסטיות תלת־ממדיות בעזרת טכניקת לכידת תנועה, עליה עבד במשך יותר משנתיים. מערכת הצילום הווירטואלית החדשה של קמרון איפשרה לו לצלם אנשים בשר ודם בזמן אמת יחד עם האובייקטים הממוחשבים המאכלסים את העולם התלת־ממדי של פנדורה. עובדה זו הקלה עליו את מלאכת הבימוי, משום שקודם לכן היה צורך בצילום על רקע מסך כחול ללא כל המחשה דיגיטלית. בנוסף, קמרון נתן לבמאים כסטיבן ספילברג ופיטר ג'קסון את ההזדמנות לבחון את הטכנולוגיה החדשה.
לשם רינדור הגרפיקה השתמשו בחוות שרתים של 4,000 מחשבים ו-35,000 מעבדים. חוות השרתים הגיעה למקום ה-193 וה-197 של טופ500 ברשימת מחשבי העל החזקים בעולם.

המצאה טכנולוגית נוספת כוללת אמצעי ללכידת ביצועים בשם *The Volume*: מעין קסדת ראש קטנה בעלת מצלמה הנלבשת על פניו של שחקן ומאפשרת לכידת נתונים אודות הבעות פניו והעברתם למחשב. בצורה זו, האנשת הדמויות התלת־ממדיות מתבצעת כמעט אחד לאחד, מה שתורם לאותנטיות. נוסף על יצירת העולם התלת־ממדי, צוות האפקטים עובד על אפשרות לעמת בין שחקנים יצירי מחשב לשחקנים חיים בסביבה מציאותית בעת צילום לייב אקשן.

בינואר 2007 הודיעה חברת ההפצה כי הסרט יצולם בתלת־ממד ב-24 פריימים לשנייה, למרות רצונו של קמרון לצלם בקצב פריימים גבוה יותר (כדי לאפשר כמה שפחות הבזקי אור). הצילום עצמו החל באפריל 2007 באזור לוס אנג'לס ובניו זילנד. לדבריו של קמרון, הסרט מכיל כ-60% מהאלמנטים הממוחשבים, כאשר נעשה שימוש גם במיניאטורות. לצורך הצילום במכרות הכוכב פנדורה, צוות ההפקה צילם באסדת קידוח במפרץ מקסיקו. בנוסף, כל הצוות נשלח על ידי קמרון עצמו לג'ונגלים לצורך עבודת מחקר בטרם החל בצילומים.

ביקורות, הכנסות ופרסים
----------------------

הסרט קיבל ביקורות טובות ממבקרי הקולנוע. אתר הביקורות *Rotten Tomatoes* העניק לסרט ציון 83% בהתבסס על 292 ביקורות, עם רייטינג ממוצע של 7.5 מתוך 10 (243 ביקורות מתוכן "טריות", בעוד 49 מתוכן "רקובות").

> 
> בראותי את אווטאר, הרגשתי כמעט אותו הדבר כאשר ראיתי את מלחמת הכוכבים של שנת 1977. זה היה סרט נוסף שאליו הלכתי בציפיות מהוססות. אווטאר הוא לא רק בידור סנסציוני, זו פריצת דרך טכנית".
> 
> 
> 
> — רוג'ר איברט, שיקגו סאן טיימס
> 

> 
> הסרט מרחיב את האפשרויות בנוגע למה סרטים מסוגלים לעשות. כשרונו של קמרון חייב להיות גדול כחלומותיו".
> 
> 
> 
> — פיטר טרוורס, רולינג סטון
> 

> 
> אמצו את הסרט לחיקכם - היצירה החיה והמשכנעת ביותר של עולם פנטזיה שאי פעם נראה בתולדות הקולנוע".
> 
> 
> 
> — ריצ'רד קורליס, טיים מגזין
> 

> 
> מלך העולם שם דגש על יצירת עולם שלם, וזהו בהחלט מקום ששווה לבקר בו".
> 
> 
> 
> — טוד מקארתי, וראייטי
> 

> 
> המסך קם לתחייה עם יותר פעולה ונגיעות מוזיקליות מאשר תריסר משחקי יריות עליהם אתם יכולים לחשוב".
> 
> 
> 
> — קירק הוניקאט, הוליווד ריפורטר
> 

בהקרנת הבכורה שלו זכה הסרט להכנסות של 27 מיליון דולר, ומעל 77 מיליון דולר בסוף השבוע הראשון להקרנתו בארצות הברית וקנדה בלבד. ברחבי העולם, הסכום נאמד מעל ל-241 מיליון דולר חמישה ימים בלבד, מה שהעמיד את הסרט במקום התשיעי ברשימת הכנסות סוף השבוע של כל הזמנים. בתוך 17 יום מצאתו לאקרנים חצו הכנסות הסרט את סף מיליארד הדולר בסיכום כולל של הכנסות בארצות הברית וברחבי העולם. נכון לאוקטובר 2010, הכנסות הסרט נאמדות בכ-760 מיליון דולר בארצות הברית וקנדה, וכ-2.02 מיליארד דולר ברחבי העולם, בסכום כולל של 2.79 מיליארד דולר, מה שהופך את הסרט השני בהכנסות בכל הזמנים ברחבי העולם (אחרי הנוקמים: סוף המשחק) והשלישי בהכנסות בכל הזמנים בארצות הברית (אחרי הנוקמים: סוף המשחק ומלחמת הכוכבים - פרק 7: הכוח מתעורר). עוד שיאים שאווטאר שבר הם סוף השבוע השני הכי גבוה אי פעם בארצות הברית וקנדה עם 75.6 מיליון דולר, סוף השבוע השלישי הכי גבוה אי פעם בארצות הברית וקנדה עם 68.4 מיליון דולר, וכמו כן גם את סופי השבוע הרביעי עד השביעי הכי גבוהים בארצות הברית וקנדה.

הסרט זכה בשני פרסי גלובוס הזהב: הסרט הטוב ביותר (דרמה) והבמאי הטוב ביותר (ג'יימס קמרון). הוא זכה ב-3 פרסי האוסקר - צילום, אפקטים מיוחדים (ריצ'רד ביינהאם, ששימש גם כבמאי האנימציה של הסרט) וניהול אמנותי. בטקס פרסי הסאטורן שנערך ב-24 ביוני 2010, זכה הסרט בתשע מועמדויות: סרט המדע בדיוני הטוב ביותר, השחקן הראשי (סאם וורת'ינגטון), השחקנית הראשית (זואי סלדנה), שחקן המשנה (סטיבן לאנג), שחקנית המשנה (סיגורני ויבר), הבימוי והכתיבה (ג'יימס קמרון), הפסקול (ג'יימס הורנר) והאפקטים המיוחדים.

במשך עשור דורג הסרט בתור הסרט הרווחי ביותר בהיסטוריה, אחרי שעקף סרט נוסף של ג'יימס קמרון, "טיטאניק", אך נעקף זמנית על ידי "הנוקמים: סוף המשחק". ב־13 במרץ 2021 שב הסרט ודורג בתור הסרט הרווחי ביותר בכל הזמנים, עם הכנסות בסך 2.802 מיליארד דולר, כשהוא מחליף את "הנוקמים: סוף המשחק", שהכנסותיו הסתכמו עד אותו יום ב־2,797,501,328 דולר. השינוי התרחש אחרי שביום שישי 12 במרץ, הופץ הסרט פעם נוספת בסין וההפצה החוזרת הכניסה תוך יממה סכום של 80 מיליון רנמינבי (12.3 מיליון דולר).

פסקול
-----

זהו שיתוף הפעולה השלישי של המלחין ג'יימס הורנר עם ג'יימס קמרון, לאחר שעבד עמו בסרטים שובו של הנוסע השמיני וטיטניק. הורנר הקליט כמה מרצועות האלבום כאשר מקהלה שרה חלקים בשפת הנאבי. הוא גם עבד עם האתנומוזיקולוגית וונדה בריאנט כדי ליצור אווירה אתנית לגזע החוצני. הזמרת ליאונה לואיס שרה את שיר הנושא "*I See You*" והוא מועמד לפרס גלובוס הזהב. האלבום עצמו גם מועמד.

|  |
| --- |
|  |
| **רשימת השמעה:**

1. "You Don't Dream in Cryo"
2. "Jake Enters His Avatar World"
3. "Pure Spirits of the Forest"
4. "The Bioluminescence of the Night"
5. "Becoming One of "The People" Becoming One with Neytiri"
6. "Climbing Up "Iknimaya - The Path to Heaven"
7. "Jake's First Flight"
8. "Scorched Earth"
9. "Quaritch"
10. "The Destruction of Hometree"
11. "Shutting Down Grace's Lab"
12. "Gathering All the Na'vi Clans for Battle"
13. "War"
14. "I See You" - שיר בביצועה של ליאונה לואיס
15. "Into the Na'vi World"

 |
|  |

משחק המחשב
----------

קמרון עבד בשיתוף פעולה עם חברת *Ubisoft Monreal* ליצירת משחק מחשב המבוסס על הסרט עוד ב-2007, מה שהביא גם לשילובם של כמה מעיצובי הרכבים והיצורים בסרט עצמו. המשחק יצא ב-1 בדצמבר לקונסולות הדור הבא פלייסטיישן 3, Xbox 360, Wii, נינטנדו DS, PSP ולמערכות ההפעלה Microsoft Windows ו-אייפון.

המשחק הוא מז'אנר הפעולה-יריות בגוף שלישי, והוא בנוי בדומה לסרט בצורה סטריאוסקופית תלת־ממדית.

סרטי המשך
---------

 ערכים מורחבים – **אווטאר: דרכם של המים, אווטאר 3**  

במאי 2012 אישר קמרון כי הוא עובד על 3 סרטי המשך נוספים. ביוני 2012 השחקנית סיגורני ויבר חשפה שלמרות מות דמותה בסרט הראשון היא תשוב לשחק בשלושת סרטי המשך הנוספים, ושהצילומים של כל שלושת הסרטים יצולמו ברצף. בינואר 2015 הודיע קמרון על דחיית יציאת סרט ההמשך הראשון - אווטאר: דרכם של המים לאקרנים. באפריל 2016 הודיע קמרון כי לסרט מתוכננים ארבעה סרטי המשך, שיצאו לאור בחודש דצמבר בשנים 2018, 2020, 2022 ו-2023. בחודש מרץ 2017 הודיע קמרון על דחייה נוספת לתאריכי שחרור כל ארבעת סרטי ההמשך לחודש דצמבר של השנים 2020, 2021, 2024, 2025.

בנובמבר 2018 נודע כי הושלמו צילומי לכידת תנועה לסרט ההמשך "אווטאר: דרכם של המים". בחודש מאי 2019 הודיעה חברת וולט דיסני על דחייה נוספת לתאריכי שחרור כל ארבעת סרטי ההמשך לזמנים הנ״ל: חודש דצמבר של השנים: 2021, 2023, 2025, 2027.
אך עקב מגפת הקורונה העולמית (של הנגיף COVID-19) ארבעת סרטי ההמשך נדחו (כל אחד מהם) בשנה נוספת כך שיצאו לאקרנים בחודש דצמבר של השנים 2022, 2024, 2026 ו-2028. עם זאת בספטמבר 2020 קמרון הודיע כי צילומי הלייב אקשן לאווטאר: דרכם של המים ואווטאר 3, שנערכו בניו זילנד, הושלמו.

בדצמבר 2022, יצא לאור סרט ההמשך "אווטאר: דרכם של המים".

קישורים חיצוניים
----------------

ויקישיתוף מדיה וקבצים בנושא **אווטאר** בוויקישיתוף
* 

* אתר האינטרנט הרשמי של אווטאר (באנגלית)
* אווטאר, ברשת החברתית פייסבוק

* אווטאר, סרטונים בערוץ היוטיוב

* "אווטאר", במסד הנתונים הקולנועיים IMDb (באנגלית)

* "אווטאר", באתר AllMovie (באנגלית)

* "אווטאר", באתר Rotten Tomatoes (באנגלית)

* "אווטאר", באתר Box Office Mojo (באנגלית)

* "אווטאר", באתר Metacritic (באנגלית)

* "אווטאר", באתר אידיבי

* "אווטאר", תסריט הסרט באתר Scripts.com (באנגלית)

* "אווטאר", באתר דיסני+ סרטים (באנגלית)

* "אווטאר", במסד הנתונים הקולנועיים KinoPoisk (ברוסית)
* אווטאר בפרויקט פאנדום
* ארז דבורה, שובו של המלך, באתר ynet, 21 באוגוסט 2009
* כחול עולה: טריילר חדש ל"אווטאר", באתר ynet, 30 באוקטובר 2009
* ג'ף בוכר, לוס אנג'לס טיימס, סם החיים: ריאיון עם כוכב "אווטאר", באתר nrg‏, 14 בדצמבר 2009
* אורון שמיר, עכבר העיר אונליין, "אווטאר": השיא הקולנועי של השנה, באתר הארץ, 17 בדצמבר 2009
* ארז דבורה, עולם חדש מופלא, באתר ynet, 18 בדצמבר 2009
* ענת טוריסקי, ‏חוויה חוץ-גופית, באתר גלובס, 24 בדצמבר 2009
* מאחורי הקלעים של סרט התלת-ממד אווטאר, 29 בדצמבר 2009
* אור הירשאוגה, איך נראה פטה-בייט של מידע? התשובה בסרט אוואטר, באתר TheMarker‏, 3 בינואר 2010 (הקישור אינו פעיל)
* רות לה פרלה, הניו יורק טיימס, עכבר העיר אונליין, טרנד האופנה הגלובלי של אווטאר, באתר הארץ, 19 בינואר 2010
* נירית אנדרמן, עכבר העיר אונליין, אווטאר משנה את פני הקולנוע, באתר הארץ, 29 בינואר 2010
* יערה לוין-פריימן ודפנה לוין דה-בושי, ‏אָבּאטָאר ואִימָאטָאר: על מיניות, נשיות וגבריות בסרט "אווטאר", **סליל**, כתב עת להיסטוריה, קולנוע וטלוויזיה, חורף 2011

הערות שוליים
------------

1. ↑  AVATAR rated 12A by the BBFC, December 8th 2009
2. ↑  "עג'מי" מועמד לאוסקר, באתר ynet, 2 בפברואר 2010
3. ↑  James Cameron's 'Avatar' Film to Feature Vocals From Singer Lisbeth Scott, October 29th 2009
4. ↑  Galuppo, Mia (2019-05-07). "Three New 'Star Wars' Films Get Release Dates in Disney Schedule Reset". *The Hollywood Reporter* (באנגלית אמריקאית). נבדק ב-2019-05-07.
5. ↑  סוכנויות הידיעות, "אווטאר" עוקף את "טיטאניק", באתר nrg‏, 26 בינואר 2010
6. ↑  Box Office: 'Avengers: Endgame' Passes 'Avatar' to Become No. 1 Film of All Time, The Hollywood Reporter (באנגלית)
7. ↑  nrg מעריב, גם בישראל: "אווטאר" מקום ראשון, באתר nrg‏, 9 בפברואר 2010
8. ↑  Tartaglione, Nancy (March 13, 2021). ‘Avatar’ Overtakes ‘Avengers: Endgame’ As All-Time Highest-Grossing Film Worldwide; Rises To $2.8B Amid China Reissue – Update. Deadline Hollywood. retrieved March 13, 2021
9. ↑  Tartaglione, Nancy (March 13, 2021). ‘Avatar’ Overtakes ‘Avengers: Endgame’ As All-Time Highest-Grossing Film At Global Box Office; China Reissue Growing. deadline Hollywood. Retrieved March 13, 2021
10. ↑  Haring, Bruce (March 13, 2021). James Cameron’s ‘Avatar’ Saluted By ‘Avengers Endgame’ Directors Joe And Anthony Russo For Its Worldwide Box Office Record. Deadline Hollywood. Retrieved March 13, 2021
11. ↑   תגובה לקדימון טיזר של אווטאר 2, סרטון בערוץ "JoBlo Originals", באתר יוטיוב, 28 באפריל 2022
12. ↑  Great Expectations, Jeff Jensen, January 15th 2007
13. ↑  Eye-popping 'Avatar' pioneers new technology, Michael Ordona, December 13th 2009
14. ↑  James Cameron wows Comic Con with 3-D ‘Avatar’, July 24th 2009
15. ↑  Did James Cameron Rip Off Poul Anderson’s Novella?, Lauren Davis, October 26th 2009
16. ↑  "All Energy Is Borrowed: A Review of Avatar, Gary Westfahl' December 20th 2009
17. ↑  Avatar to Follow a Pocahontas Narrative, July 8th 2009
18. ↑  Avatar: pictures of James Cameron’s fantastic new world, Kevin Maher, The Sunday Times, December 8th 2009
19. ↑  ‘Titanic’ Director Joins Fox on $200 Million Film, Sharon Waxman, The New York Times, January 8th 2007
20. ↑  Computers Join Actors in Hybrids On Screen, Sharon Waxman, The New York Times, January 9th 2007
21. ↑  James Cameron: King of all he surveys, December 19th 2006
22. ↑  James Cameron on the Cutting Edge, April 2nd 2007
23. ↑  James Cameron supercharges 3-D, David S. Cohen, April 10th 2008
24. ↑  Cameron Sails 'Avatar', Ann Thompson, The Hollywood Reporter, January 9th 2007
25. ↑  Cameron led jungle expedition for ‘Avatar’ stars, November 12th 2009
26. ↑  Why 'Avatar' Could Out-Earn 'Titanic', Sarah Ball, Newsweek, January 5th 2010
27. ↑  'Avatar', *Rotten Tomatoes*
28. ↑  Avatar Movie Review, Roger Ebert, Chicago Sun-Times, December 11th 2009
29. ↑  Peter Travers, ‏Avatar - Sam Worthington, Zoe Saldana, Sigourney Weaver, באתר הרולינג סטון, 14 בדצמבר 2009
30. ↑  Corliss Appraises Avatar: A World of Wonder, Richard Corliss, Time Magazine, December 14th 2009
31. ↑  Avatar Film Review, Todd McCarthy, Variety, December 10th 2009
32. ↑  Avatar Film Review, Kirk Honeycutt, Hollywood Reporter, December 10th 2009
33. ↑  Catherine Shoard, James Cameron tells CinemaCon crowd: four Avatar sequels planned, not three, The Guardian, ‏14/04/2016
34. ↑  Anthony D'Alessandro, James Cameron Expands ‘Avatar’ Sequels To Four, Slams Screening Room & Gets Cheers From Exhibs- CinemaCon, Deadline, ‏14/04/2016
35. ↑  James Cameron took a (very rare) break from filming on the performance capture stage to record a message to Avatar fans!
36. ↑  Anthony D'Alessandro, Disney-Fox Updates Release Schedule: Sets Three Untitled ‘Star Wars’ Movies, ‘Avatar’ Sequels To Kick Off In 2021 & More. *Deadline.com* .May 7, 2019

| פרס גלובוס הזהב לסרט הטוב ביותר - דרמה |
| --- |
| 1951‏-1960 | מקום תחת השמש (1951) • ההצגה הגדולה בתבל (1952) • חופי הכרך (1954) • קדמת עדן (1955) • מסביב לעולם בשמונים יום (1956) • הגשר על הנהר קוואי (1957) • הנועזים (1958) • בן חור (1959) • ספרטקוס (1960) |
| 1961‏-1980 | תותחי נברון (1961) • לורנס איש ערב (1962) • הקרדינל (1963) • בקט (1964) • דוקטור ז'יוואגו (1965) • אדם לכל עת (1966) • כחום הלילה (1967) • אריה בחורף (1968) • אן של אלף הימים (1969) • סיפור אהבה (1970) • הקשר הצרפתי (1971) • הסנדק (1972) • מגרש השדים (1973) • צ'יינהטאון (1974) • קן הקוקייה (1975) • רוקי (1976) • נקודת מפנה (1977) • אקספרס של חצות (1978) • קרמר נגד קרמר (1979) • אנשים פשוטים (1980) |
| 1981‏-2000 | האגם המוזהב (1981) • אי.טי. - חבר מכוכב אחר (1982) • תנאים של חיבה (1983) • אמדאוס (1984) • זיכרונות מאפריקה (1985) • פלאטון (1986) • הקיסר האחרון (1987) • איש הגשם (1988) • נולד בארבעה ביולי (1989) • רוקד עם זאבים (1990) • באגסי (1991) • ניחוח אישה (1992) • רשימת שינדלר (1993) • פורסט גאמפ (1994) • על תבונה ורגישות (1995) • הפצוע האנגלי (1996) • טיטניק (1997) • להציל את טוראי ריאן (1998) • אמריקן ביוטי (1999) • גלדיאטור (2000) |
| 2001-היום | נפלאות התבונה (2001) • השעות (2002) • שר הטבעות: שיבת המלך (2003) • הטייס (2004) • הר ברוקבק (2005) בבל (2006) • כפרה (2007) • נער החידות ממומביי (2008) • אווטאר (2009) • הרשת החברתית (2010) • היורשים (2011) • ארגו (2012) • 12 שנים של עבדות (2013) • התבגרות (2014) • האיש שנולד מחדש (2015) • אור ירח (2016) • שלושה שלטים מחוץ לאבינג, מיזורי (2017) • רפסודיה בוהמית (2018) • 1917 (2019) • ארץ נוודים (2020) • כוחו של הכלב (2021) • הפייבלמנים (2022) • אופנהיימר (2023) |

| פרס איגוד מבקרי הקולנוע האמריקאי לסרט האקשן הטוב ביותר |
| --- |
| 

|  |
| --- |
| האביר האפל (2008) ‏•‏‏ אווטאר (2009) ‏•‏‏ התחלה (2010) ‏•‏‏ דרייב (2011) ‏•‏‏ סקייפול (2012) ‏•‏‏ השורד האחרון (2013) ‏•‏‏ שומרי הגלקסיה (2014) ‏•‏‏ מקס הזועם: כביש הזעם (2015) ‏•‏‏ הסרבן (2016) ‏•‏‏ וונדר וומן (2017) ‏•‏‏ משימה בלתי אפשרית: התרסקות (2018) ‏•‏‏ הנוקמים: סוף המשחק (2019) ‏•‏‏ הזהב של נורמן (2020) |

 |

| פרס בחירת הנוער לבחירת סרט – מדע בדיוני/פנטזיה |
| --- |
| 

|  |
| --- |
| אווטאר / דמדומים 2: ירח חדש (2010) ‏•‏‏ הארי פוטר ואוצרות המוות - חלק 1 (2011) ‏•‏‏ משחקי הרעב (2012) ‏•‏‏ דמדומים 4: שחר מפציע - חלק 2 (2013) ‏•‏‏ משחקי הרעב: התלקחות (2014) ‏•‏‏ משחקי הרעב: עורבני חקיין - חלק א' (2015) ‏•‏‏ קפטן אמריקה: מלחמת האזרחים (2016) ‏•‏‏ שומרי הגלקסיה: חלק 2 / היפה והחיה (2017) ‏•‏‏ הפנתר השחור / קוקו (2018) ‏•‏‏ אלאדין (2019) |

 |

| ג'יימס קמרון |
| --- |
| סרטים שביים | שליחות קטלנית (1984) • שובו של הנוסע השמיני (1986) • המצולות (1989) • שליחות קטלנית 2: יום הדין (1991) • שקרים אמיתיים (1994) • טיטניק (1997) • אווטאר (2009) • אווטאר: דרכם של המים (2022) • אווטאר 3 (2024) |
| סרטים שהפיק | רמבו: משחק הדמים 2 (1985) • נקודת פריצה (1991) • ימים משונים (1995) • מלאך שחור (2000-2002) • סולאריס (2002) • פענוח יציאת מצרים (2006) • מערת הקבורה של ישו (2007) • סאנקטום (2011) • אליטה: מלאך קרב (2019) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007599323205171
* BIBSYS: 11012898
* BnF: cb16170438d (data)
* GND: 7684937-5
* LCCN: n2009030834
* NKC: unn2010577864
* SUDOC: 14055436X
* VIAF: 185867162
* WorldCat (עם VIAF): 185867162

 |